SKLEP KOMISIJE

z dne 30. novembra 2010

o uvedbi vprašalnika, ki se bo uporabljal za poročanje o izvajanju Direktive 2000/76/ES Evropskega parlamenta in Sveta o sežiganju odpadkov

(notificirano pod dokumentarno številko C(2010) 8279)

(Besedilo velja za EGP)

(2010/731/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2000/76/ES Evropskega parlamenta in Sveta z dne 4. decembra 2000 o sežiganju odpadkov (1) in zlasti člena 15 Direktive,

ob upoštevanju naslednjega:

Prvi vprašalnik za poročanje o izvajanju Direktive 2000/76/ES o sežiganju odpadkov je bil uveden z Odločbo Komisije 2006/329/ES (2) . Ta vprašalnik se je nanašal na poročevalno obdobje od leta 2006 do vključno leta 2008.

Glede na izkušnje pri izvajanju Direktive 2000/76/ES in uporabi prvega vprašalnika je treba uvesti nov vprašalnik za obdobje od leta 2009 do leta 2011. Zaradi jasnosti je treba Odločbo 2006/329/ES nadomestiti.

Ukrepi iz tega sklepa so skladni z mnenjem odbora, ustanovljenega v skladu s členom 6 Direktive Sveta 91/692/EGS z dne 23. decembra 1991 o standardiziranju in racionaliziranju poročil o izvajanju določenih direktiv, ki se nanašajo na okolje (3) –

SPREJELA NASLEDNJI SKLEP:

Člen 1

1. Države članice za poročanje o izvajanju Direktive 2000/76/ES uporabljajo vprašalnik iz Priloge.

2. Poročila, ki jih je treba predložiti, zajemajo obdobje od 1. januarja 2009 do 31. decembra 2011.

Člen 2

Odločba 2006/329/ES se razveljavi.

Člen 3

Ta sklep je naslovljen na države članice.

(1) UL L 332, 28.12.2000, str. 91.

(2) UL L 121, 6.5.2006, str. 38.

(3) UL L 377, 31.12.1991, str. 48.

PRILOGA

VPRAŠALNIK O IZVAJANJU DIREKTIVE 2000/76/ES EVROPSKEGA PARLAMENTA IN SVETA O SEŽIGANJU ODPADKOV

Splošne opombe:

Ta drugi vprašalnik v skladu z Direktivo 2000/76/ES zajema obdobje od leta 2009 do leta 2011. Glede na izkušnje pri izvajanju Direktive in informacije, pridobljene na podlagi prvega vprašalnika, je ta vprašalnik osredotočen na spremembe in napredek držav članic pri dejanskem izvajanju Direktive.

Da bi se zagotovilo neprekinjeno izvajanje in omogočila neposredna primerjava s prejšnjimi odgovori, ta vprašalnik ne spreminja splošnega pristopa iz Odločbe 2006/329/ES. Če so vprašanja podobna tistim iz prejšnjega vprašalnika in če se stanje ni spremenilo, se lahko navede le sklic na prejšnje odgovore. Če je bil dosežen nadaljnji razvoj, ga je treba opisati v novem odgovoru.

Komisija namerava v zvezi s prvim vprašalnikom uporabiti sistem ReportNet (ali njegovega predhodnika, če je to potrebno), da bodo imele države članice na voljo elektronski sistem poročanja na podlagi tega vprašalnika. Zato Komisija pri izpolnjevanju obveznosti poročanja zelo priporoča uporabo tega sistema, da se bodo zmanjšale obremenitve in poenostavila analiza odgovorov.

1. Število naprav in dovoljenj

1.1 Navedite naslednje podatke o številu naprav (razdeljene na sežigalnice in naprave za sosežig), ki spadajo na področje uporabe Direktive 2000/76/ES, ter o njihovih dovoljenjih in dovoljenih zmogljivostih: (a) število naprav; (b) število dovoljenj, izdanih v skladu s členom 4(1); (c) število naprav, ki zajamejo toploto, ki nastane med postopkom sežiganja; (d) skupne dovoljene zmogljivosti sežiganja odpadkov (v tonah na leto) (neobvezno).

1.2 Predložite seznam vseh naprav, ki spadajo na področje uporabe Direktive 2000/76/ES, in za vse naprave z zmogljivostjo več kot 2 toni na uro navedite naslednje informacije: (a) ali gre za sežigalnico ali naprave za sosežig, pri čemer je treba pri napravah za sosežig navesti vrsto naprave (cementne peči, kurilne naprave, druge industrijske naprave, ki niso zajete v Prilogo II.1 ali II.2 k Direktivi 2000/76/ES); (b) pri sežigalnicah za trdne komunalne odpadke, v katerih se izvajajo postopki predelave iz točke R1 Priloge II k Direktivi 2008/98/ES Evropskega parlamenta in Sveta (1), je treba navesti energetsko učinkovitost naprave, izračunano z uporabo enačbe iz opombe k točki R1 Priloge II k Direktivi 2008/98/ES.

2. Opišite vse težave z opredelitvami iz člena 3, ki so bile ugotovljene pri izvajanju Direktive 2000/76/ES. Navedite podatke za vsako opredelitev, v zvezi s katero so bile ugotovljene težave.

3. Ali so na podlagi Direktive 2000/76/ES dovoljenja dobile tudi premične naprave?

4. Navedite, katere vrste odpadkov se sosežigajo, in podatke razčlenite glede na vrsto naprave za sosežig (cementne peči, kurilne naprave, druge industrijske naprave, ki niso zajete v Prilogo II.1 ali II.2).

Navedite kode iz Evropskega kataloga odpadkov (neobvezno).

Navedite dovoljeno zmogljivost, odobreno za sosežiganje v teh napravah (neobvezno).

5. Za koliko naprav za sosežig veljajo mejne vrednosti emisij iz Priloge V k Direktivi 2000/76/ES (tj. kadar gre za sosežiganje nepredelanih komunalnih odpadkov ali kadar več kot 40 % toplote nastane zaradi izgorevanja nevarnih odpadkov)?

6. Kateri predpisi veljajo v postopku izdajanja dovoljenj za:

(a) določanje količin in vrst nevarnih odpadkov, ki se lahko obdelajo;

(b) najmanjše in največje pretoke nevarnih odpadkov, ki gredo v obdelavo;

(c) obseg kaloričnih vrednosti dovoljenih nevarnih odpadkov;

(d) omejitve glede vsebnosti onesnaževal, npr. PCB, PCP, klor, fluor, žveplo, težke kovine?

7. Kateri odpadki veljajo kot „neprimerni“ za reprezentativno vzorčenje?

8. Ali so bila v skladu s členom 6(4) v zvezi s pogoji za zadrževalne čase in temperature plavžnih plinov, kot je določeno v členu 6(1) in 6(2) Direktive 2000/76/ES, odobrena kakšna odstopanja od pogojev obratovanja? Če je odgovor pritrdilen, navedite:

(a) koliko dovoljenj je bilo odobrenih;

(b) če so ti podatki dostopni, za več reprezentativnih primerov opišite, zakaj je bilo odstopanje odobreno, in navedite naslednje informacije: (i) zmogljivost naprave; (ii) ali gre za „obstoječo“ napravo, kot je opredeljena v členu 3(6), ali za novo napravo; (iii) vrsto odpadkov, ki se sežigajo; (iv) na kakšen način se zagotavlja, da proizvodnja ostankov v primerjavi z neizvzeto napravo ni večja in da vsebnost organskih onesnaževal v teh ostankih ni večja od pričakovane količine v neizvzeti napravi; (v) pogoje obratovanja iz dovoljenja; (vi) mejne vrednosti emisij, ki jih mora naprava dosegati.

9. Kateri ukrepi veljajo (poleg poročila, ki se zahteva v skladu s členom 12(2), če sploh kateri) za sežigalnice za zagotovitev, da so naprave izdelane, opremljene, zgrajene ter da obratujejo tako, da mejne vrednosti emisij iz Priloge V k Direktivi 2000/76/ES niso presežene?

10. Kateri ukrepi veljajo (poleg poročila, ki se zahteva v skladu s členom 12(2), če sploh kateri), za naprave za sosežig za zagotovitev, da so naprave izdelane, opremljene, zgrajene ter da obratujejo tako, da mejne vrednosti emisij iz Priloge II k Direktivi 2000/76/ES niso presežene?

11. Ali so bila za cementne peči, v katerih se sosežigajo odpadki, v skladu s Prilogo II.1 odobrena kakšna odstopanja od mejnih vrednosti emisij za NOx, prah, SO2 ali TOC? Če je odgovor pritrdilen, navedite:

(a) koliko odstopanj je bilo odobrenih;

(b) če so podatki na voljo, za več reprezentativnih primerov opišite, zakaj je bilo odstopanje odobreno, in navedite naslednje: (i) zmogljivost naprave; (ii) ali gre za obstoječo ali novo napravo (v skladu s členom 20(3) Direktive 2000/76/ES); (iii) vrsto odpadkov, ki se sežigajo; (iv) mejne vrednosti emisij, ki jih mora naprava dosegati. (v) druge pogoje obratovanja iz dovoljenja.

12. Ali so bile za izpuščanje emisij v zrak iz sežigalnic in naprav za sosežig določene drugačne mejne vrednosti emisij od vrednosti iz Priloge II ali Priloge V? Če je odgovor pritrdilen in so podatki dostopni, navedite:

(a) za katere naprave veljajo, tj. sežigalnice ali naprave za sosežig, pri čemer je treba pri napravah za sosežig navesti vrsto naprave;

(b) katere od teh naprav so „nove“ ali „obstoječe“;

(c) za katera onesnaževala veljajo mejne vrednosti in kakšne so;

(d) zakaj se uporabljajo te mejne vrednosti;

(e) ureditev spremljanja emisij za ta onesnaževala (stalno ali občasno, pri čemer se pri občasnem spremljanju navede pogostost spremljanja).

13. Kako so za onesnaževala iz Priloge IV k Direktivi 2000/76/ES določene mejne vrednosti za izpust odpadne vode iz čistilne opreme za dimne pline v vodno okolje? Navedite primere, v katerih se mejne vrednosti emisij za navedena onesnaževala razlikujejo od mejnih vrednosti iz Priloge IV.

14. Če so bile poleg onesnaževal iz Priloge IV določene mejne vrednosti emisij za onesnaževala, ki se izpuščajo v vodo, navedite:

(a) za katere naprave veljajo (tj. sežigalnice ali naprave za sosežig, „nove“ ali „obstoječe“);

(b) za katera onesnaževala veljajo mejne vrednosti in kakšne so;

(c) zakaj se uporabljajo te mejne vrednosti.

15. Kateri parametri za nadzor delovanja (pH, temperatura, hitrost pretoka itd.) so določeni v okviru postopka izdajanja dovoljenj za izpuste odpadnih voda?

16. Kateri predpisi veljajo za zagotavljanje zaščite tal ter površinske ali podzemne vode v skladu s členom 8(7)?

17. Katera merila se uporabljajo za pregledovanje, ali je skladiščna zmogljivost primerna za preskušanje in obdelavo voda pred izpustom, kadar je to potrebno?

18. Kateri splošni predpisi veljajo za zmanjšanje količin in škodljivosti ostankov, ki nastanejo v sežigalnicah ali napravah za sosežig?

19. Ali so zahteve iz dovoljenja za merjenje onesnaževal zraka in procesni parametri enaki kot v členu 11(2)? Če niso, navedite naslednje informacije:

(a) razlog za odstopanje od člena 11(2), pri čemer se je treba sklicevati na možnosti za odstopanja iz člena 11(4) do (7);

(b) zadevno onesnaževalo ali parameter in določeno zahtevo za meritve.

20. Ali so zahteve iz dovoljenja za merjenje onesnaževal vode enake kot v členu 11(14) in (15)? Če niso, navedite naslednje informacije:

(a) razlog za odstopanje od člena 11(14) in (15);

(b) zadevno onesnaževalo/parameter in zahtevo za meritve.

21. Kateri predpisi veljajo v postopku izdajanja dovoljenj za zagotavljanje skladnosti z naslednjimi določbami v zvezi z emisijami v zrak:

(a) člen 11(8);

(b) člen 11(9);

(c) člen 11(11);

(d) člen 11(12);

(e) ureditev izpolnjevanja zahtev iz člena 11(10).

22. Kateri predpisi veljajo v postopku izdajanja dovoljenj za zagotavljanje skladnosti z naslednjimi določbami v zvezi z emisijami v vodo:

(a) člen 11(9);

(b) ureditev izpolnjevanja zahtev iz člena 11(16).

23. Opišite vse uradne smernice, ki so bile razvite v zvezi s pripravo potrjenih podatkov o dnevnih povprečnih emisijah (člen 11(11)). Navedite spletno povezavo, če obstaja.

24. Kakšni so postopki za obveščanje pristojnega organa v primeru kršitve mejne vrednosti emisij?

25. Kateri ukrepi veljajo za zagotavljanje sodelovanja javnosti v postopku izdajanja dovoljenj (za nova in/ali posodobljena dovoljenja)? Navedite vsaj naslednje informacije:

(a) kateri organ je javno objavil zahtevek za dovoljenje;

(b) v katerem obdobju lahko javnost predloži pripombe;

(c) kateri organ je javno objavil končno odločitev.

26. V zvezi z dostopnostjo informacij v postopku izdajanja dovoljenj je treba navesti:

(a) ali obstajajo informacije v zvezi z okoljskimi vidiki, ki javnosti niso v celoti/so javnosti delno na voljo v zahtevku, postopku odločanja in poznejšem dovoljenju? Če obstajajo, jih navedite;

(b) če so podatki v celoti/delno na voljo, navedite, ali so informacije dostopne brezplačno; če je odgovor negativen, navedite višino uporabnin in okoliščine, v katerih se te uporabnine zaračunavajo.

27. Kateri predpisi veljajo za sežigalnice in naprave za sosežig z nazivno zmogljivostjo dveh ton ali več na uro, v skladu s katerimi mora upravljavec pristojnemu organu predložiti letno poročilo o delovanju in spremljanju naprave?

28. Če se predloži letno poročilo:

(a) Katere podatke vsebuje?

(b) Kako lahko javnost dostopa do tega poročila?

29. Kako se javno identificirajo sežigalnice ali sosežigalnice z nazivno zmogljivostjo manj kot dve toni na uro?

30. Kateri predpisi veljajo v okviru dovoljenja za nadzor obdobja delovanja sežigalnice ali naprave za sosežig, kadar ta nepravilno deluje (tj. zaustavitve, motnje ali okvare opreme za ublažitev ali spremljanje)?

31. Kakšna so v postopkih sežiganja in sosežiganja najdaljša dovoljena obdobja delovanja, če pride do nepravilnega delovanja, preden je treba napravo zapreti:

(a) najdaljše dovoljeno obdobje, v katerem so presežene mejne vrednosti emisij;

(b) najdaljše skupno trajanje obdobij, v katerih so presežene mejne vrednosti emisij, v enem letu.

32. Druge pripombe.

(1) UL L 312, 22.11.2008, str. 3.